Teimuras Radžabovas

**Teimuras Radžabovas** (; g. 1987 m. kovo 12 d. Baku) – Azerbaidžano šachmatininkas, didmeistris, pasaulio šachmatų taurės laimėtojas (2019). Aukščiausias jo reitingas 2012 m. pabaigoje buvo 4-as pasaulyje – **2793**.

Šachmatų vunderkindas: pradėjo žaisti šachmatais, kai jam buvo ketveri metai. Neeiliniai gabumai pasireiškė ankstyvame amžiuje, kai tapo tarptautiniu meistru būdamas 11-kos metų ir 11 mėnesių (1999 m.), o 14-kos metų ir 14 dienų (2001) – jauniausiu pasaulio didmeistriu.

2002 m. sausio mėn., kai jo reitingas buvo 2599, jis pateko į FIDE pasaulio 100 geriausių šachmatininkų reitingų sąrašą. Jis 2003 m. tapo jauniausiu visų laikų žaidėju, kuris turnyre būtų nugalėjęs pasaulio čempioną Garį Kasparovą. Tais pačiais metais jis iškovojo pergales prieš pasaulio čempionus Višvanataną Anandą ir Ruslaną Ponomariovą.

## Jaunimo varžybos

1994 m. T. Radžabovas nugalėjo jaunių (J9) turnyre Drezdene, laimėdamas visas partijas. Jis jaunių (J10) Europos čempionu buvo 1996 bei 1997 m., J12 Europos ir pasaulio čempionu 1998 m. 1999 m., kai jam tebuvo 12 metų, laimėjo jaunių iki 18-kos metų (J18) Europos čempionatą.  Tais pat metais žaidė ir jaunių iki 18 m. pasaulio čempionate. Jame, atsilikęs pustaškiu nuo prizininkų, buvo 4-as..

## Turnyrai
T.Radžabovas toliau sėkmingai tęsė savo šachmatų karjerą ir suaugusiųjų varžybose.
2005 m. bal. 1 – 9 d. Dos Hermanase, vos 18-kos sulaukęs, T. Radžabovas laimėjo (5,5 iš 9) didmeistrių turnyrą (kat. **16**; rtg. 2640).

Tų pačių metų birželį Europos šachmatų čempionate Varšuvoje, kur dalyvavo 230 žaidėjų, surinkęs 9,5 taško iš 13-kos galimų, pustaškiu atsiliko nuo nugalėtojo, rumunų didmeistrio L-V. Nisipeanu ir laimėjo sidabro medalį. 

2006 m. vasario-kovo mėn.vykusiame Morelijos-Linareso **20-os** kategorijos (rtg. 2732) turnyre, atsilikęs pusę taško nuo L. Aroniano, užima 2-ą vietą. 

2007 m sausio 13–28 d. Veik an Zėjoje  vykusiame **19-os** kategorijos (rtg 2719) turnyre, kur dalyvavo ir pasaulio čempionas V. Kramnikas, V. Radžabovas kartu su L. Aronianu ir V. Topalovu surinko po 8,5 taško iš 13-kos galimų, bet jam dėl žemesnio koeficiento atiteko trečioji vieta..

## Pasaulio šachmatų čempionatų varžybos

### FIDE atkrentamųjų mačų pasaulio čempionatai

T. Radžabovo pirmas bandymas dalyvauti pasaulio čempionato varžybose įvyko 2002 m., bet nesėkmingai: Maskvoje vykusiame FIDE pasaulio čempionato turnyre jis pirmajame ture pralaimi Janui Elvestui.

Antrasis bandymas 2004 m. kur kas sėkmingesnis: praėjęs atkrentamųjų mačų penkis turus, kurių metu įveikia Mateušą Bartelį, Peterį Nielseną, Etjeną Bakhu, Pavlą Smirnovą ir Leinierą Domingesą, patenka į FIDE pasaulio čempionato atkrentamųjų mačų turnyro pusfinalį, kur teko nusileisti 4 partijų mače britų didmeistriui Maiklui Adamsui. Pirmoje pusfinalio partijoje M. Adamsas, debiute laimėjęs pėstininką, realizavo materialinę persvarą. Likusias tris partijas, žaisdamas atsargiai, M. Adamsas baigė lygiosiomis ir laimėjo mačą 2,5:1,5.

### FIDE pasaulio taurė

2005 m. FIDE pasaulio taurės varžybose. Pirmajame ture jis įveikė Diegą Floresą, antrajame – Murtą Kažgalejevą, bet trečiajame – teko pralaimėti Liukui van Veliui .

2007 m. pasaulio šachmatų taurės varžybose pirmame ture įveikė Vladimirą Genbą, bet antrajame teko nusileisti Bartlomiejui Maciejui.

2009 m. Pasaulio taurės varžybose nugalėjo Mohamedą Ezatą, tačiau 2-ame ture pralaimėjo Konstantinui Sakajevui.

Dėl aukšto reitingo jis pateko į 2011 m. pasaulio taurės varžybas Jose pirmuosius 5 turus žaidė sėkmingai paeiliui įveikęs: DM Frank De la Paz Perdomą iš Kubos DM Parimardžaną Negi iš Indijos, DM Etjeną Bakhu iš Prancūzijos ir Rusijos DM Dmitrijų Jakovenką. Tačiau ketvirtfinalio mače pralaimėjo Ukrainos DM Vasilijui Ivančiukui. Nesėkmę ketvirtfinalyje palengvino organizatorių kvietimas į 2013 m. kovo mėn. Londone vykusį pasaulio čempionato 2013 m. kandidatų turnyrą. Deja, ten žaidimas jame susiklostė nesėkmingai: pralaimėjęs pusę žaistų partijų surinko 4/14 ir užėmė paskutinę vietą.

Dėka aukšto reitingo pateko į 2013 m. pasaulio taurės varžybas, kur pirmajame ture įveikė Chorchę Korį iš Peru, o antrajame – kubietį DM L. Bruzoną Batistą. Tačiau trečiajame ture jį nugalėjo Rusijos DM Piotras Svidleris. Šis pralaimėjimas kartu su Levono Aroniano pralaimėjimu tame pačiame ture reiškė, kad jis nebegalėsi patekti į kandidatų turnyrą pagal reitingą, kadangi buvo antras reitingo rezerve po S. Karjakino.

Jis dar turėjo vilties patekti į 2016 m. kandidatų turnyrą, žaisdamas 2015 m. pasaulio taurės varžybose, į kurias buvo pakviestas taurės organizatorių.

Pirmuosiuose dviejuose turuose jis įveikė jauną JAV DM Samuelį Sevianą ir Izraelio veteraną Ilją Smiriną, tačiau trečiame ture nusileido Rusijos DM Piotrui Svidleriui, kai pagrindiniam mačui pasibaigus lygiosiomis, žaidžiant papildomas greitąsias partijas, iškovos dėl taurės teko pasitraukti.

Sėkmė atėjo 2019 m. pasaulio taurės, vykusios Khanty Mansijske, varžybose į kurias jis pateko iš FIDE reitingo sąrašo.

Pakeliui į finalą, Teimuras Radžabovas pirmame ture nugalėjo DM Heldžį Siską, antrame – DM Sananą Sjugirovą, trečiame – Danilą Jufą, ketvirtame – Šakhrijarą Mamedjarovą, ketvirtfinalyje – Džefrį Siuną, o pusfinalyje – Maksimą Vašjė-Lagravą.

Finalas su Dingu Lirenu (Kinija) prasidėjo rugsėjo 30 d. Po lygiųjų 2–2 klasikinėse ir 2–2 greitosiose partijose T. Radžabovas laimėjęs abi žaibopartijas ir tapo nugalėtoju bei iškovojo teisę žaisti 2020 m. kandidatų varžybose.

### FIDE Didžiojo prizo varžybos
Nepaisant prasto pasirodymo 2009 m. pasaulio taurėje, T. Radžabovas užėmė antrąją vietą 2008–2010 m. FIDE Didžiojo prizo varžybose ir iš ten pateko į pasaulio šachmatų čempionato 2011 m. kandidatų mačus.

Dalyvavo 2012-13 Didžiojo prizo varžybose, tačiau pradėjęs nesėkmingai Cūgo turnyre: surinkęs tik 4.5 taško iš 11-kos ir pasidalinęs 10-12 vietas, likusiuose turnyruose nebežaidė.

Organizatorių kvietimu patekęs į 2014-2015 m. Didžiojo prizo turnyrus, T. Radžabovas juose pelnė 210 įskaitinių balų, užėmė 8-ą vietą, bet to nepakako, kad patektų į 2016 m. Kandidatų turnyrą.

### Kandidatų varžybos
2011 m. Kandidatų mačų ketvirtfinalyje T. Radžabovui teko žaisti 4 klasikinių partijų mačą su Vladimiru Kramniku. Susitikimas vyko atkakliai: visos 4 partijos baigėsi lygiosiomis ir mačo rezultatas buvo 2:2. Kas žais pusfinalyje varžovai aiškinosi, žaisdami papildomą mačą iš keturių, sutrumpintos laiko kontrolės (po 25 min.), partijų. Jos taip pat visos baigėsi taikiai. Žaidžiant papildomą žaibo dviejų partijų pirmąjį mačą, varžovai apsikeitė pergalėmis: pirmoje laimėjo T. Radžabovas, o antrojoje partijoje V. Kramnikas iškovojo pergalę ir išlygino mačo rezultatą. Žaidžiant antrąjį 2 partijų žaibo mačą V. Kramnikas laimėjo pirmąją, o antrąją partiją baigė lygiosiomis ir T. Radžabovui teko iš varžybų pasitraukti.

Organizatorių buvo pakviestas į 2013 m. kovo mėn. Londone vykusį pasaulio čempionato 2013 m. kandidatų turnyrą. Deja, ten žaidimas jame susiklostė nesėkmingai: pralaimėjęs pusę žaistų partijų surinko 4 taškus iš 14 galimų ir užėmė paskutinę vietą.

## Komandinės varžybos

### Šachmatų olimpiada

Radžabovas Azerbaidžanui šachmatų olimpiadose atstovauja nuo 2002. Iki 2008 m., taip pat 2012 m., žaidė prie pirmos, o 2010 m. bei 2014–2018 m. olimpiadose – prie antros lentos. Individualų bronzos medalį iškovojo 2012 m., žaisdamas rinktinės pirmoje lentoje.

### Europos komandiniai čempionatai

Nuo 2001 m. nuolatinis Europos komandinio šachmatų čempionato dalyvis. Jis vedė Azerbaidžano komandą į aukso medalius 2009 m. Novi Sade vykusiame 17-ajame Europos komandiniame čempionate. 2011 m. kai Azerbaidžano rinktinė užėmė 2-ą vietą Europos komandų čempionate Porto Karas mieste, Graikijoje. 2013 m. pabaigoje T. Radžabovas žaidžia Azerbaidžano rinktinės 2-oje lentoje, kuri 2013 m. Europos komandų čempionate laimėjo aukso medalį. 2015 m. Europos komandų čempionate taip pat žaidė savo šalies rinktinės 2–oje lentoje. 2017 m., kai Azerbaidžano komanda tapo Europos čempione jis buvo apdovanotas dviem medaliais: aukso – už komandos pasiekimą ir sidabro – už individualų žaidimą prie antros lentos.
 
Iki 2018 m. T. Radžabovas žaisdamas Europos komandiniame šachmatų čempionate už Azerbaidžano rinktinę buvo iškovojęs 5 komandinius: tris aukso, vieną sidabro ir viena bronzos medalius bei vieną individualų sidabro medalį.

### Pasaulio komandiniai čempionatai

Buvo Azerbaidžano šachmatų rinktinės, 2009 m. žaidusios su Pasaulio rinktine mačą, narys.
Žaidė už Azerbaidžano rinktinė 2010 m. pasaulio komandiniame šachmatų čempionate, kur antroje lentoje iškovojo sidabro medalį, o Azerbaidžano rinktinė buvo ketvirta. 2011 m. pasaulio komandiniame čempionate, kuriame Azerbaidžano komanda liko 7-a, už individualų žaidimą prie pirmos lentos, buvo apdovanotas bronzos medaliu.

### Europos klubų taurė

Nuolatinis Europos klubų taurės dalyvis, jis penkis kartus buvo Europos čempionų taurės laimėtojų komandos narys: vieną kartą su BOSN klubu iš Bosnijos (5-a lenta 2002 m.), vieną kartą su Prancūzijos NAOP šachmatų klubo komanda (6-a lenta, 2004 m.), vieną kartą prie 1-os lentos su Uralo Sverdlovsko srities komanda 2008 m.
ir du kartus (1-a lenta 2012 m. ir 5-a lenta 2014 m.) su „SOCAR Baku“ komanda.   2006 m. laimėjo komandinį sidabro medalį atstovaudamas „Ladja-Kazan“ klubui iš Rusijos.

2011 m. iškovojo individualų aukso medalį Europos klubų taurėje, „SOCAR Baku“ klubo komandoje prie pirmos lentos surinkdamas 4,5 iš 5 taško, pagelbėjo savo komandai laimėti sidabro medalį. 2012 m., Europos klubų taurėje taip pat žaisdamas prie pirmos lentos, surinkęs 4 taškus iš 6 galimų, padėjo SOCAR Baku iškovoti aukso medalį o 2013 m. Europos klubų taurėje žaidė antroje „SOCAR“ lentoje, padėdamas komandai iškovoti bronzą.

Jis du kartus iškovojo auksą Europos klubų taurėje (2014 m.), kai iškovojo komandinę ir individualią bronzą, žaisdamas prie 5-os „SOCAR Baku“ komandos lentos, o 2015 m. Europos klubų taurėje, žaisdamas už savo miesto komandą, taip pat prie 5-os lentos, iškovojo individualų ir komandinį sidabrą.

Jo bendras Europos klubų taurės varžybose iškovotų medalių skaičius – 15-ka, iš jų: komandinių – 5 aukso, 4 sidabro, 2 bronzos; individualių – 2 aukso ir 2 sidabro.

### Nacionalinės lygos

Radžabovas taip pat varžėsi klubų ir komandų čempionatuose Graikijoje, Prancūzijoje, Ispanijoje ir Rusijoje.

## Greitieji šachmatai

2005 m. rugpjūčio mėn., surinkęs 9,5 taško iš 11-kos, laimėjo greitųjų šachmatų turnyrą Maince..

2006 m. Rišon Lezione	pasaulio žaibo šachmatų čempionate, surinkęs 10,5 taško (tiek pat, kaip ir nugalėtojas DM A. Griščiukas) iškovojo bronzos medalį.

2008 m. sausio 4–7 d. Odesoje vykusiose šachmatų varžybose T. Radžabovas, įveikęs Aleksandrą Griščiuką 2,5:1,5, iškovoja ACP pasaulio greitųjų šachmatų taurę.

2010 m. Maskvoje, vykusiame pasaulio žaibo šachmatų čempionate, laimėjo sidabro medalį (24 tšk. iš 38).

2015 m. pasaulio greitųjų šachmatų čempionate, surinkęs kartu su didmeistriais J. Nepomniachiu ir L. Domingesu po 10,5 taško, tašku atsilikęs nuo nugalėtojo Magnuso Karlseno, laimėjo bronzos medalį.

## Šaltiniai

## Nuorodos

* Teimuras Radžabovas.
* Ruslanas Nazarli. Teimuras Radžabovas – jauniausias didmeistris pasaulyje. (rus.)
*  TM Teimuro Radžabovo intervju 2000 m.
* DM Teimuro Radžabovo intervju po pasaulio taurės varžybų 2019 m.